વળી સ્થિર થયેલું મન એકાગ્ર થઇ શકે છે, એટલે ઉપાસના, જપ અને ધ્યાન દ્વારા પરમતત્વ તરફ ગતિ કરવા માટે સહેલાઈથી તન્મય થઇ શકે છે. આમ સ્વસ્થ મનને લીધે પહેલાં ભૌતિક સુખશાંતિ અને પછીના સ્ટેજમાં આધ્યાત્મિક શાંતિ મળે છે. આમ માણસને જીવનમાં જે જોઈતું હોય તે બધું જ મળી જાય છે. તે પછી માણસ પોતાનો સ્વાર્થ બાજુમાં રાખીને પરમાર્થ વિષે વિચારવા માંડે છે અને પરિવાર, સમાજ, ગામ, દેશ અને વિશ્વના કલ્યાણ માટેની વાંછના રાખતો થઇ જાય છે. આમ માનસિક સ્વસ્થતા મનુષ્યને દરેક રીતે ઉપકારક બની રહે છે. સાથે સાથે તેના કુટુંબને, સ્વજનોને, મિત્રોને, સ્નેહીજનોને અને સમસ્ત સમાજને પણ ઉપકારક બની રહે છે.